<classify> Yanga yenye pointi 53, mbili nyuma ya vinara Simba, huenda ikawakosa Donald Ngoma na Amiss Tambwe wanaosumbuliwa na maumivu ya magoti.Pia timu hiyo itawakosa nyota wake, Kelvin Yondani pamoja na Kessy, ambao wana kadi za njano, katika mchezo huo wa Ligi Kuu kwenye Uwanjwa wa Taifa jijini Dar es Salaam.Akizungumza na gazeti hili Kocha Msaidizi wa Yanga, Juma Mwambusi alisema kila mchezo kwao una umuhimu na wanauchukulia kwa umuhimu mkubwa kujipanga ili kushinda.Kuna vita ya ubingwa mbele na mchezo wa Azam ndio utaonesha njia kama tutaweza kutetea ubingwa wetu, hivyo tumejipanga kushinda michezo yetu yote, sio kwa Azam FC pekee,alisema Mwambusi.Pia Mwambusi alisema kuwa bado hawana uhakika kama Tambwe na Ngoma kama hawatacheza kwani walikuwa wakisubiri taarifa ya daktari wa timu ili kujua hatma ya wachezaji hao.Kwa upande wa Azam FC, kocha msaidizi, Idd Cheche alisema wamejiwekea malengo ya kuibuka na ushindi ili kusogelea nafasi mbili za juu kwenye msimamo wa ligi hiyo.Tunaamini tutashinda mchezo huu, kwani Yanga ni timu ya kawaida na wachezaji wetu wanaijua vizuri mapungufu ya kila mchezaji wa timu hiyo, hivyo kwetu sisi ni ushindi tu, alisema Cheche.Katika mchezo wa raundi ya kwanza walitoka suluhu, lakini Azam FC inashuka dimbani ikiwa na kumbukumbu ya kuichapa Yanga mabao 4-0 kwenye Kombe la Mapinduzi mjini Unguja.Azam FC inashika nafasi ya tatu ikiwa na pointi 44, pointi 11 ya walizonazo Simba ambayo ipo kileleni, Yanga ni ya pili ikiwa na pointi 53.Endapo Yanga itapoteza mchezo huo na Simba ikashinda mchezo dhidi ya Kagera kesho, itaendelea kujiweka katika nafasi nzuri ya kuipokonya Yanga ubingwa.Mchezo mwingine utakaochezwa leo ni Mbeya City itakuwa mwenyeji wa Ruvu Shooting kwenye Uwanja wa Sokoine, Mbeya.  <topic>: MICHEZO 